Rennes

Rennes • Roazhon • Resnn
280px Kaart Wapen 180px|senter 75px|senter Vlag 90px|senter Land  Région (gewes) 20px Bretagne Département 20px Ille-et-Vilaine Koördinate  Stigting Oppervlakte:    - Totaal 50,39 vk km  Hoogte bo seevlak 20-74 m Bevolking:    - Totaal (2012) 209 860  - Bevolkingsdigtheid 4 165/vk km  - Metropolitaanse gebied 690 467 Tydsone UTC+1 (MET)  - Somertyd UTC+2 (MEST) Burgemeester Nathalie Appéré (PS) Amptelike webwerf metropole.rennes.fr

Rennes (Frans: [ʁɛn], ; Bretons: Roazhon, [ˈrwɑːõn]; Gallo: Resnn; Latyn: Condate Redonum) is die hoofstad van die Franse administratiewe gebied Bretagne, die département Ille-et-Vilaine en ook een van die historiese hoofstede van die hertogdom Bretagne met 'n bevolking van 209 860 (2012) in die stad en 690 467 in die metropolitaanse gebied. Die stad by die samevloeiing van die Ille- en Vilaineriviere is sedert die jaar 1491 die setel van die Bretonse parlement en die kulturele en ekonomiese sentrum van Bretagne.

Alhoewel Rennes in die oostelike deel van die Bretagne lê wat al vroeg geromaniseer is en die Franse taal aangeneem het, het dit in wese steeds 'n Bretonse stad gebly. Rennes is die hoofkwartier van talle kulturele en politieke bewegings, dit huisves die kulturele institute Kuzul Sevenadurel Breizh en Skol-Uhel ar Vro en 'n aantal Keltiese verenigings en boekwinkels.

Rennes is terselfdertyd 'n toekomsgerigte metropool en het danksy die desentraliseringsbeleid van die Franse regering tot een van die belangrikste sentrums van hoë-tegnologie in Frankryk ontwikkel. Die plaaslike kommunikasiebedryf het onder meer die Franse Internet-voorloper Minitel ontwikkel, die motorvervaardiger Citroën het een van sy grootste nywerhede hier opgerig, en die hoësnelheidstrein TGV verbind Rennes met die hoofstad Parys.

 Geskiedenis 
Rennes is oorspronklik deur die Armorikaanse volk Riëdones onder die naam Resnn gestig en ontwikkel vinnig tot die administratiewe sentrum van die Civitas Riedonum, 'n gebied wat tot by die baai van Mont-Saint-Michel strek. Die Riëdones begin al vroeg in die 1ste eeu v.C. hul eie geldstukke volgens Griekse en Romeinse voorbeelde te munt. In die Romeinse tydperk staan die stad as Condate bekend, afgelei van die Kelties-Galliese woord vir "samevloeiing".

duimnael|links|250px|Vakwerkhuise op die Place du Champ-Jacquet
Die Franke verower Rennes teen die einde van die 8ste eeu. Onder die heerskappy van koning Nominoë (841-851) word Rennes weer by die Bretonse Ryk ingelyf. Die stad groei veral in die 12de en 13de eeu danksy die opbloei in die handel. Die biskoppe Hildebert van Lavardin, Marbod van Rennes en Stéphane de Fougières speel 'n groot rol by die ontwikkeling van Rennes tot een van die belangrikste sentrums van die Latyns-Franse kultuur.

In die laat middeleeue is Rennes ook die administratiewe en geregtelike sentrum van Bretagne.

Nadat Rennes se spoorwegstasie in 1857 voltooi is, het die stad geleidelik in suidwaartse rigting begin uitbrei. In 1899 het die opspraakwekkende verhoor van die offisier Alfred Dreyfus in Rennes plaasgevind.

Tydens die Tweede Wêreldoorlog het drie Duitse bomwerpers die stad op 17 Mei 1940 aangeval en 'n ammunisiwa getref, wat naas Franse en Britse militêre treine en ook 'n trein met vlugtelinge gestaan het. Meer as 1 000 mense het hulle lewens verloor. Duitse troepe het Rennes op die volgende stad beset.

Verdere bomaanvalle in Maart en Mei 1943 en in Junie 1944 het nog eens 1 000 menselewens geëis. Voordat generaal Patton se troepe die stad op 4 Augustus 1944 bevry het, is die meeste brûe deur die Duitse troepe tydens hulle terugtog opgeblaas. Vir die sowat 50 000 Duitse oorlogsgevangenes is vier kampe opgerig.

Vanaf 1954 het Rennes ambisieuse bouprojekte begin om uiteindelik 'n beplande 520 000 inwoners te kan huisves. Dit het van Rennes die derde vinnigste groeiende stad in Frankryk na Toulouse en Montpellier gemaak.

Rennes was een van die Franse gasheerstede tydens die Vrouesokkerwêreldbeker 2019.

 Ekonomie 
Die ekonomiese gebied van Rennes is een van die eerste sogenaamde technopoles, ekonomiese groeisentrums buite die metropolitaanse gebied van Parys wat as deel van die Franse regering se desentraliseringsbeleid gestig is. Die ekonomiese gebied van Rennes Métropole bevat 43 munisipaliteite met sowat 420 000 inwoners of 42 persent van die bevolking van die département Ille-et-Vilaine, 182 000 werknemers in die privaatsektor, 63 000 studente en 18 000 ondernemings.

Die motor- en telekommunikasiebedryf is die belangrikste nywerheidsektore in Rennes. Die grootste nasionale en internasionale maatskappye, wat hulle in die gebied gevestig het, is PSA Peugeot Citroën (die eerste fabriek van Citroën is in 1961 in Rennes-Le Janais opgerig), Legris Industries, Yves Rocher, Visteon, Cegetel en Virgin Megastore.

Rennes huisves ook die hoofredaksie van Ouest-France, die grootste Franse koerant ten opsigte van sirkulasie.

 Onderwys 
 Universiteit van Rennes 1: 26 000 studente
 Universiteit van Rennes 2: 22 000 studente

 Vervoer 
duimnael|regs|250px|'n TGV-trein in die stasie van Rennes
Die internasionale lughawe van Rennes bied daagliks 70 verbindings met ander Europese metropole soos Barcelona, Rome, Londen en Parys). Die Franse hoësnelheidstrein TGV bied daagliks 25 verbindings met jaarliks 4,5 miljoen passasiers, onder meer na Parys en die lughawe Charles de Gaulle (2 uur se reistyd), Lille en Lyon.

Die Métro de Rennes (moltrein van Rennes) is as die derde outomatiese VAL-moltreinstelsel (VAL: Véhicule automatique léger, "ligte outomatiese trein") in Frankryk na Lille en Toulouse op 16 Maart 2002 geopen. Die moltrein met sy vyftien stasies is teen 'n koste van 449 miljoen € as 'n lyn in noord-suidelike rigting tussen die stasies J.F. Kennedy en La Poterie opgerig. Die moltreinlyn sal in die nabye toekoms uitgebou word.

 Eksterne skakels 


  Amptelike webwerf


Kategorie:Bretagne
Kategorie:Munisipaliteite in Bretagne
Kategorie:Nedersettings in Bretagne